****

**L E G E A**

**cetăţeniei Republicii Moldova**

**nr. 1024-XIV  din  02.06.2000**

*Republicat: Monitorul Oficial al R.Moldova, ediţie specială din 09.12.2005*

*Monitorul Oficial al R.Moldova nr.98-101/709 din 10.08.2000*

*Notă: În cuprinsul legii sintagmele “Ministerul Dezvoltării Informaţionale” şi “Ministerul Afacerilor Externe” se înlocuiesc, respectiv, cu sintagmele “Ministerul Tehnologiei Informaţiei şi Comunicaţiilor” şi “Ministerul Afacerilor Externe şi Integrării Europene” conform* [*Legii nr.112 din 09.06.2011*](TEXT=LPLP20110609112)*, în vigoare 08.07.2011*

*Notă: În cuprinsul legii sintagma "Departamentul Tehnologii Informaţionale" se substituie prin sintagma "Ministerul Dezvoltării Informaţionale" conform* [*Legii nr.372-XVI din 29.12.2005*](TEXT=LPLP20051229372)*, în vigoare 27.01.2006*

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Noţiuni

În sensul prezentei legi, următoarele noţiuni semnifică:

*copil* – persoană pînă la vîrsta de 18 ani;

*cetăţean străin* – persoană care aparţine unui stat străin şi care nu aparţine Republicii Moldova;

*apatrid –* persoana care nu este considerată cetăţean al nici unui stat, conform legislaţiei acestora;

*naturalizare* – acordare a cetăţeniei la cerere persoanei care domiciliază legal şi obişnuit pe teritoriul Republicii Moldova, în condiţiile prevăzute de prezenta lege;

*pluralitate de cetăţenii* – deţinere simultană a două sau mai multe cetăţenii de către aceeaşi persoană;

*urmaş* – rudă de sînge pe linie descendentă, persoană echivalentă ei, conform legislaţiei în vigoare;

*domiciliu legal şi obişnuit* – loc de trai permanent, legalizat, în Republica Moldova.

*[Art.1 modificat prin* [*Legea nr.284 din 28.12.2011*](TEXT=LPLP20111228284)*, în vigoare 10.02.2012]*

**Articolul 2.** Obiectul legii

Prezenta lege stabileşte cadrul juridic al raporturilor legate de cetăţenia Republicii Moldova.

**Articolul 3.** Cetăţenia Republicii Moldova

(1) Cetăţenia Republicii Moldova stabileşte între persoana fizică şi Republica Moldova o legătura juridico-politică permanentă, care generează drepturi şi obligaţii reciproce între stat şi persoană.

(2) Cetăţenia Republicii Moldova este păstrată atît pe teritoriul Republicii Moldova, cît şi în alte state, precum şi în spaţiul în care nu se exercită suveranitatea nici unui stat.

**Articolul 4.** Reglementarea juridică

Problemele privind cetăţenia Republicii Moldova se reglementează de [Constituţia Republicii Moldova](TEXT=LPLP19940729CONST), de tratatele internaţionale la care Republica Moldova este parte, de prezenta lege, precum şi de alte acte normative adoptate în corespundere cu acestea.

**Articolul 5.** Dovada cetăţeniei

Dovada cetăţeniei Republicii Moldova se face cu buletinul de identitate, cu paşaportul, cu certificatul de naştere în cazul copilului sau cu un certificat eliberat de organele competente ale Republicii Moldova.

**Articolul 6.** Statutul juridic al cetăţenilor Republicii Moldova, al cetăţenilor străini şi al apatrizilor

(1) Cetăţenii Republicii Moldova sînt egali în faţa legii şi a autorităţilor publice, beneficiază în egală măsură de toate drepturile social-economice şi politice şi de libertăţile proclamate şi garantate de [Constituţie](TEXT=LPLP19940729CONST) şi de alte legi, de acordurile internaţionale la care Republica Moldova este parte.

(2) Numai cetăţenii Republicii Moldova au dreptul de a alege şi de a fi aleşi, de a ocupa funcţii ce implică exercitarea autorităţii publice şi de a participa la referendum, în modul stabilit de lege.

(3) Statutul juridic al cetăţenilor străini şi al apatrizilor este stabilit de lege şi de acordurile internaţionale la care Republica Moldova este parte.

**Articolul 7.** Principiile generale ale cetăţeniei

Regulile asupra cetăţeniei Republicii Moldova se întemeiază pe următoarele principii:

a) dreptul fiecărei persoane la o cetăţenie;

b) nediscriminarea cetăţenilor, indiferent de temeiurile dobîndirii cetăţeniei;

c) inadmisibilitatea privării arbitrare a persoanei de cetăţenia ei şi de dreptul de a-şi schimba cetăţenia;

d) evitarea apatridiei;

e) neproducerea de efecte, prin schimbarea cetăţeniei unuia dintre soţi, asupra cetăţeniei celuilalt soţ sau asupra cetăţeniei copilului dacă nu există o cerere scrisă în acest sens a părinţilor.

**Articolul 8.** Protecţia cetăţenilor

(1) Cetăţenii Republicii Moldova beneficiază de protecţia statului atît în ţară, cît şi în străinătate.

(2) Cetăţenii Republicii Moldova nu pot fi extrădaţi sau expulzaţi din ţară.

**Articolul 9.** Prioritatea normelor tratatelor internaţionale

Dacă tratatele internaţionale la care Republica Moldova este parte stabilesc alte norme decît cele din prezenta lege, prioritate au normele tratatelor internaţionale.

**Capitolul II**

**DOBÎNDIREA CETĂŢENIEI REPUBLICII MOLDOVA**

**Articolul 10.** Temeiurile dobîndirii cetăţeniei

(1) Cetăţenia Republicii Moldova se dobîndeşte prin:

a) naştere;

b) recunoaştere;

c) înfiere;

d) redobîndire;

e) naturalizare.

(2) Cetăţenia Republicii Moldova poate fi dobîndită şi în temeiul acordurilor internaţionale la care Republica Moldova este parte.

**Articolul 11.** Dobîndirea cetăţeniei prin naştere

(1) Este considerat cetăţean al Republicii Moldova copilul:

a) născut din părinţi, ambii sau unul dintre care, la momentul naşterii copilului, este cetăţean al Republicii Moldova;

b) născut pe teritoriul Republicii Moldova din părinţi apatrizi;

c) născut pe teritoriul Republicii Moldova din părinţi care au cetăţenia unui alt stat sau unul dintre care este apatrid, iar celălalt cetăţean străin.

(2) Copilul găsit pe teritoriul Republicii Moldova este considerat cetăţean al ei, atît timp cît nu este dovedit contrariul, pînă la atingerea vîrstei de 18 ani.

**Articolul 12.** Dobîndirea cetăţeniei prin recunoaştere

(1) Sînt recunoscute ca cetăţeni ai Republicii Moldova persoanele care au dobîndit şi au păstrat această cetăţenie potrivit legislaţiei anterioare, precum şi persoanele care au dobîndit cetăţenia conform prezentei legi.

(2) Sînt recunoscute ca cetăţeni ai Republicii Moldova persoanele care şi-au exprimat dorinţa de a deveni cetăţeni ai Republicii Moldova şi anume:

a) persoanele născute pe teritoriul Republicii Moldova sau persoanele unul dintre ai căror părinţi sau bunei s-a născut pe teritoriul numit;

b) persoanele care pînă la 28 iunie 1940 au locuit în Basarabia, în Nordul Bucovinei, în ţinutul Herţa şi în R.A.S.S.M., urmaşii lor;

c) persoanele deportate sau refugiate de pe teritoriul Republicii Moldova începînd cu 28 iunie 1940, precum şi urmaşii lor;

d) persoanele care la data de 23 iunie 1990 locuiau legal şi obişnuit pe teritoriul Republicii Moldova şi care continuă să locuiască în prezent.

*[Art.12 modificat prin* [*Legea nr.137 din 01.07.2010*](TEXT=LPLP20100701137)*, în vigoare 30.07.2010]*

**Articolul 13.** Dobîndirea cetăţeniei prin înfiere

(1) Copilul apatrid dobîndeşte automat cetăţenia Republicii Moldova prin înfiere dacă înfietorii (înfietorul) sînt cetăţeni ai Republicii Moldova.

(2) Asupra cetăţeniei copilului apatrid înfiat de soţi unul dintre care este cetăţean al Republicii Moldova, iar celălalt cetăţean străin hotărăsc, de comun acord, înfietorii. În cazul în care înfietorii nu cad de comun acord, asupra apartenenţei copilului la Republica Moldova va decide instanţa de judecată, ţinînd cont de interesele acestuia. În cazul copilului care a împlinit vîrsta de 14 ani, se cere consimţămîntul lui, autentificat de notar.

(3) Copilul cetăţean străin înfiat de soţi ambii sau numai unul dintre ei fiind cetăţean al Republicii Moldova sau unul fiind cetăţean al Republicii Moldova, iar celălalt cetăţean străin sau apatrid poate deveni cetăţean al Republicii Moldova dacă renunţă la cetăţenia statului străin, cu excepţia cazurilor prevăzute de acordurile internaţionale la care Republica Moldova este parte.

**Articolul 14.** Cetăţenia copilului în cazul nulităţii sau anulării înfierii

În cazul declarării nulităţii sau al anulării înfierii copilului apatrid sau cetăţean străin, acesta este considerat că nu a fost niciodată cetăţean al Republicii Moldova dacă domiciliază legal şi obişnuit în străinătate sau dacă părăseşte ţara pentru a domicilia în străinătate.

**Articolul 15.** Cetăţenia copilului asupra căruia este stabilită tutela

(1) Copilul apatrid care se află sub tutela cetăţenilor Republicii Moldova devine automat cetăţean al Republicii Moldova.

(2) Copilul apatrid care se află sub tutela soţilor unul dintre care este cetăţean al Republicii Moldova, iar celălalt apatrid devine automat cetăţean al Republicii Moldova.

(3) Asupra cetăţeniei copilului apatrid care se află sub tutela soţilor unul dintre care este cetăţean al Republicii Moldova, iar celălalt cetăţean străin hotărăsc, de comun acord, tutorii. În cazul în care aceştia nu cad de comun acord, asupra apartenenţei copilului la Republica Moldova va decide instanţa de judecată, ţinînd cont de interesele lui. În cazul copilului care a împlinit vîrsta de 14 ani, se cere consimţămîntul lui, autentificat de notar.

(4) Copilul cetăţean străin care se află sub tutela soţilor ambii sau numai unul dintre ei fiind cetăţean al Republicii Moldova sau unul fiind cetăţean al Republicii Moldova, iar celălalt cetăţean străin sau apatrid poate deveni cetăţean al Republicii Moldova dacă renunţă la cetăţenia statului străin.

**Articolul 16.** Redobîndirea cetăţeniei

(1) Persoana care a avut anterior cetăţenia Republicii Moldova o poate redobîndi la cerere, păstrîndu-şi, la dorinţă, cetăţenia străină, dacă nu cade sub incidenţa art.20 lit.a)–d).

(2) Persoana căreia i s-a retras cetăţenia Republicii Moldova în conformitate cu art.23 lit.c) nu o mai poate redobîndi, iar în restul cazurilor stipulate la acelaşi articol o poate redobîndi numai în condiţiile naturalizării şi numai după 5 ani de domiciliu legal şi obişnuit pe teritoriul Republicii Moldova din momentul retragerii cetăţeniei.

**Articolul 17.** Condiţiile naturalizării

(1) Cetăţenia Republicii Moldova se poate acorda la cerere persoanei care a împlinit vîrsta de 18 ani şi care:

a) deşi nu s-a născut pe acest teritoriu, domiciliază legal şi obişnuit aici cel puţin în ultimii 10 ani sau este căsătorită cu un cetăţean al Republicii Moldova de cel puţin 3 ani şi domiciliază legal şi obişnuit aici în ultimii 3 ani, sau domiciliază legal şi obişnuit nu mai puţin de 3 ani la părinţi sau copii (inclusiv înfietori şi înfiaţi) cetăţeni ai Republicii Moldova; sau

b) domiciliază legal şi obişnuit pe teritoriul Republicii Moldova timp de 5 ani înaintea împlinirii vîrstei de 18 ani; sau

c) este apatrid sau recunoscută ca fiind refugiată, conform prevederilor legii naţionale, şi domiciliază legal şi obişnuit pe teritoriul Republicii Moldova nu mai puţin de 8 ani; precum şi

d) cunoaşte şi respectă prevederile [Constituţiei](TEXT=LPLP19940729CONST); şi

e) cunoaşte limba de stat în măsură suficientă pentru a se integra în viaţa socială; şi

f) are surse legale de existenţă; şi

g) pierde sau renunţă la cetăţenia unui alt stat, dacă o are, cu excepţia cazurilor cînd pierderea sau renunţarea nu este posibilă sau nu poate fi rezonabil cerută.

(2) Cunoaşterea prevederilor [Constituţiei](TEXT=LPLP19940729CONST) şi a limbii de stat de către solicitantul cetăţeniei Republicii Moldova este verificată în modul stabilit de Guvern.

*[Art.17 completat prin* [*Legea nr.112 din 09.06.2011*](TEXT=LPLP20110609112)*, în vigoare 08.07.2011]*

**Articolul 18.** Nivelul cunoaşterii limbii de stat

(1) Se consideră că persoana cunoaşte limba de stat, dacă:

a) înţelege suficient limba uzuală, informaţiile cu caracter oficial;

b) discută şi răspunde la întrebări despre viaţa cotidiană;

c) poate citi şi înţelege suficient orice text cu caracter social, orice lege sau alt act normativ;

d) poate scrie o expunere la o temă despre viaţa cotidiană.

(2) La examinarea cererilor de naturalizare, condiţia cunoaşterii prevederilor [Constituţiei Republicii Moldova](TEXT=LPLP19940729CONST) şi a limbii de stat nu se pune:

a) pensionarilor pentru limită de vîrstă;

b) invalizilor a căror invaliditate este stabilită pe o perioadă nedeterminată.

**Articolul 19.** Cetăţenia copilului ai cărui părinţi dobîndesc cetăţenia Republicii Moldova

(1) Copilul născut din părinţi cetăţeni străini sau apatrizi care dobîndesc cetăţenia Republicii Moldova dobîndeşte cetăţenia la aceeaşi dată cu părinţii.

(2) În cazul în care numai unul dintre părinţi dobîndeşte cetăţenia Republicii Moldova, părinţii vor hotărî, de comun acord, asupra cetăţeniei copilului. În cazul în care părinţii nu cad de comun acord, asupra apartenenţei copilului la Republica Moldova va decide instanţa de judecată, ţinînd cont de interesele acestuia, în cazul cînd există o declaraţie expresă în acest sens a părinţilor.

(3) În cazurile prevăzute la alin.(1) şi (2), pentru copilul care a împlinit vîrsta de 14 ani se cere consimţămîntul lui, autentificat de notar.

**Articolul 20.** Temeiurile refuzului de a acorda cetăţenie

(1) Cetăţenia Republicii Moldova nu se acordă persoanei care:

a) a săvîrşit crime internaţionale, militare sau crime împotriva umanităţii;

b) a fost implicată în activitate teroristă;

c) a fost condamnată la privaţiune de libertate pentru infracţiuni premeditate şi are antecedente penale sau la momentul examinării cererii se află sub urmărire penală;

d) desfăşoară activitate care periclitează securitatea statului, ordinea publică, sănătatea şi moralitatea populaţiei;

e) este cetăţean al unui stat cu care Republica Moldova nu a încheiat acord asupra dublei cetăţenii, cu excepţia cazurilor prevăzute la art.12 alin.(2), la art.17 alin.(1) lit.g) şi la art.24 alin.(2).

(2) Prevederile alin.(1) lit.c) nu se aplică faţă de persoanele specificate la art.12 alin.(2) în cazul cînd acestea nu sînt cetăţeni ai unui alt stat.

*[Art.20 completat prin* [*Legea nr.112 din 09.06.2011*](TEXT=LPLP20110609112)*, în vigoare 08.07.2011]*

**Capitolul III**

**PIERDEREA CETĂŢENIEI REPUBLICII MOLDOVA**

**Articolul 21.** Temeiurile pierderii cetăţeniei

Cetăţenia Republicii Moldova se pierde:

a) prin renunţare;

b) prin retragere;

c) în temeiul acordurilor internaţionale la care Republica Moldova este parte.

**Articolul 22.** Renunţarea la cetăţenie

(1) Renunţarea la cetăţenia Republicii Moldova se aprobă persoanei care a împlinit vîrsta de 18 ani, cu condiţia prezentării adeverinţei privind deţinerea sau dobîndirea cetăţeniei unui alt stat ori garanţiei dobîndirii cetăţeniei unui alt stat.

(2) Dacă persoana căreia i s-a aprobat renunţarea la cetăţenia Republicii Moldova, în pofida garanţiei nu va dobîndi cetăţenia unui alt stat, adică va deveni apatridă, partea din decretul Preşedintelui Republicii Moldova privind aprobarea renunţării la cetăţenia Republicii Moldova referitoare la această persoană se va abroga în modul stabilit.

*[Art.22 în redacţia* [*Legii nr.275-XVI din 18.12.2008*](TEXT=LPLP20081218275)*, în vigoare 31.12.2008]*

**Articolul 23.** Retragerea cetăţeniei

(1) Cetăţenia Republicii Moldova poate fi retrasă printr-un decret al Preşedintelui Republicii Moldova persoanei care:

a) a dobîndit cetăţenia Republicii Moldova în mod fraudulos, prin informaţie falsă sau prin ascunderea unui fapt pertinent;

b) s-a înrolat benevol în forţe armate străine;

c) a săvîrşit fapte deosebit de grave prin care se aduc prejudicii esenţiale statului.

(2) Retragerea cetăţeniei nu se admite în baza temeiurilor prevăzute la alin.(1) dacă persoana va deveni apatrid, cu excepţia celor de la lit.a).

(3) Retragerea cetăţeniei Republicii Moldova persoanei nu produce nici un efect asupra cetăţeniei soţului şi copiilor ei.

**Capitolul IV**

**PLURALITATEA DE CETĂŢENII**

**Articolul 24.** Cazurile de pluralitate de cetăţenii

(1) În Republica Moldova, pluralitatea de cetăţenii se permite:

a) copiilor care au dobîndit automat la naştere cetăţenia Republicii Moldova şi cetăţenia unui alt stat;

b) cetăţenilor săi care deţin concomitent cetăţenia unui alt stat, cînd această cetăţenie este dobîndită automat prin căsătorie;

c) copiilor cetăţeni ai Republicii Moldova care au dobîndit cetăţenia unui alt stat în urma înfierii;

d) dacă această pluralitate rezultă din prevederile acordurilor internaţionale la care Republica Moldova este parte;

e) în cazul cînd renunţarea la cetăţenia unui alt stat sau pierderea ei nu este posibilă sau nu poate fi rezonabil cerută;

f) în alte cazuri prevăzute de prezenta lege.

(2) În interesele republicii şi în cazuri excepţionale, cetăţenii unor alte state pot deveni şi cetăţeni ai Republicii Moldova, prin decret al Preşedintelui Republicii Moldova, dacă nu cad sub incidenţa art.20 lit.a)-d).

(3) Dobîndirea de către cetăţeanul Republicii Moldova a cetăţeniei altui stat nu atrage pierderea cetăţeniei Republicii Moldova.

(4) Cetăţeanul Republicii Moldova care posedă cetăţenia altui stat, în raporturile cu Republica Moldova, este recunoscut numai ca cetăţean al ei, cu excepţia cazurilor prevăzute la alin.(1) lit.a)–e) şi alin.(2).

**Articolul 25.** Drepturile şi îndatoririle în cazul pluralităţii de cetăţenii

Cetăţenii Republicii Moldova, domiciliaţi legal şi obişnuit pe teritoriul Republicii Moldova, care posedă legal şi cetăţenia unui alt stat beneficiază în egală măsură de aceleaşi drepturi şi îndatoriri ca şi ceilalţi cetăţeni ai Republicii Moldova.

*[Art.25 modificat prin* [*Legea nr.127-XVIII din 23.12.2009*](TEXT=LPLP20091223127)*, în vigoare 31.12.2009]*

*[Art.25 completat prin* [*Legea nr.273-XVI din 07.12.2007*](TEXT=LPLP20071207273)*, în vigoare 13.05.2008]*

**Articolul 26.** Modalităţile de satisfacere a obligaţiunii militare în cazul pluralităţii de cetăţenii

Persoana care este cetăţean al Republicii Moldova şi care posedă legal şi cetăţenia unui alt stat este supusă serviciului militar faţă de Republica Moldova dacă domiciliază legal şi obişnuit pe teritoriul ei, chiar dacă este scutită de obligaţiunea militară faţă de alt stat.

**Capitolul V**

**ATRIBUŢIILE REFERITOARE LA CETĂŢENIE ALE AUTORITĂŢILOR PUBLICE**

**Articolul 27.** Atribuţiile Preşedintelui Republicii Moldova

Preşedintele Republicii Moldova:

a) soluţionează problemele cetăţeniei conform [Constituţiei](TEXT=LPLP19940729CONST) şi prezentei legi;

b) emite decrete în cazul acordării, redobîndirii, renunţării şi retragerii cetăţeniei Republicii Moldova, iar în cazul refuzului de acordare a cetăţeniei, dă un răspuns argumentat.

**Articolul 28.** Atribuţiile Ministerului Tehnologiei Informaţiei şi Comunicaţiilor şi ale organelor lui

Ministerul Tehnologiei Informaţiei şi Comunicaţiilor şi organele lui:

a) primesc de la persoanele cu domiciliul legal şi obişnuit pe teritoriul Republicii Moldova, în condiţiile prezentei legi, cereri privind dobîndirea cetăţeniei prin naturalizare şi privind redobîndirea cetăţeniei Republicii Moldova, verifică documentele prezentate în vederea corespunderii acestora cerinţelor prezentei legi. În cazul întrunirii tuturor condiţiilor prevăzute de legislaţia în vigoare, ministerul şi organele lui întocmesc un aviz argumentat şi, împreună cu avizele Ministerului Afacerilor Interne, Serviciului de Informaţii şi Securitate şi cu cererea solicitantului, îl expediază Preşedintelui Republicii Moldova spre soluţionare;

*Notă: Se declară drept neconstituţională sintagma “În cazul întrunirii tuturor condiţiilor prevăzute de legislaţia în vigoare, ministerul şi organele lui întocmesc un aviz argumentat”, cuprinsă în articolul 28 lit.(a) conform* [*Hot. Curţii Constituţionale nr.11 din 30.10.2012*](TEXT=CCCC2012103011)*, în vigoare 30.10.2012*

b) examinează cereri privind dobîndirea cetăţeniei prin recunoaştere, conform prevederilor art.12 alin.(2), şi iau decizia de recunoaştere a cetăţeniei sau de refuz. În cazul persoanelor care deţin cetăţenia altui stat, decizia se ia în conformitate cu avizul argumentat al Serviciului de Informaţii şi Securitate;

c) determină apartenenţa sau neapartenenţa la Republica Moldova a persoanelor care domiciliază legal şi obişnuit pe teritoriul ei;

d) examinează şi avizează propunerile privind retragerea cetăţeniei Republicii Moldova persoanelor care domiciliază legal şi obişnuit pe teritoriul ei şi înaintează Preşedintelui Republicii Moldova materialele de retragere a cetăţeniei Republicii Moldova;

e) eliberează documente ce adeveresc dobîndirea sau pierderea cetăţeniei Republicii Moldova;

f) ţin evidenţa persoanelor care au dobîndit sau au pierdut cetăţenia Republicii Moldova;

g) execută decretele şi deciziile Preşedintelui Republicii Moldova privind cetăţenia şi eliberează actele de rigoare;

h) exercită şi alte atribuţii prevăzute de legislaţie.

*[Art.28 în redacţia* [*Legii nr.112 din 09.06.2011*](TEXT=LPLP20110609112)*, în vigoare 08.07.2011]*

*[Art.28 modificat prin* [*Legea nr.275-XVI din 18.12.2008*](TEXT=LPLP20081218275)*, în vigoare 31.12.2008]*

**Articolul 29.** Atribuţiile Ministerului Afacerilor Externe şi Integrării Europene şi ale instituţiilor lui

Ministerul Afacerilor Externe şi Integrării Europene, reprezentanţele diplomatice şi instituţiile consulare ale Republicii Moldova:

a) primesc de la persoane cu domiciliu legal şi obişnuit în străinătate, în condiţiile prezentei legi, cereri privind cetăţenia, adună date despre solicitant, întocmesc un aviz argumentat şi, împreună cu avizul Ministerului Tehnologiei Informaţiei şi Comunicaţiilor, cu avizul Serviciului de Informaţii şi Securitate şi cu cererea solicitantului, îl expediază Preşedintelui Republicii Moldova spre soluţionare;

b) determină apartenenţa sau neapartenenţa la Republica Moldova a persoanelor care domiciliază legal şi obişnuit în străinătate;

c) înaintează propuneri întemeiate privind retragerea cetăţeniei Republicii Moldova;

d) eliberează acte ce adeveresc dobîndirea sau pierderea cetăţeniei Republicii Moldova persoanelor domiciliate legal şi obişnuit în străinătate;

e) execută decretele şi deciziile Preşedintelui Republicii Moldova privind cetăţenia;

f) exercită şi alte atribuţii prevăzute de legislaţie.

**Articolul 291.** Atribuţiile Ministerului Afacerilor Interne

Ministerul Afacerilor Interne:

a) adună date despre solicitant, efectuează controalele necesare pentru a stabili temeiurile de refuz al acordării cetăţeniei, întocmeşte avize privind acordarea sau redobîndirea cetăţeniei Republicii Moldova şi le prezintă Ministerului Tehnologiei Informaţiei şi Comunicaţiilor;

b) prezintă Ministerului Tehnologiei Informaţiei şi Comunicaţiilor propuneri privind retragerea cetăţeniei Republicii Moldova.

**Articolul 30.** Atribuţiile Serviciului de Informaţii şi Securitate

Serviciul de Informaţii şi Securitate întocmeşte, în condiţiile prezentei legi, aviz privind persoana care solicită acordarea sau redobîndirea cetăţeniei Republicii Moldova, precum şi aviz în cazul propunerii de retragere a acesteia şi le prezintă organului care le-a solicitat.

**Articolul 31.** Comisia pentru problemele cetăţeniei şi acordării de azil politic de pe lîngă Preşedintele Republicii Moldova

Pentru examinarea prealabilă a problemelor cetăţeniei Republicii Moldova, pe lîngă Preşedintele Republicii Moldova funcţionează Comisia pentru problemele cetăţeniei şi acordării de azil politic, al cărei mod de organizare şi funcţionare se stabileşte în regulament, aprobat de Preşedintele Republicii Moldova.

**Capitolul VI**

**PROCEDURA DOBÎNDIRII ŞI PIERDERII CETĂŢENIEI REPUBLICII MOLDOVA**

**Articolul 32.** Cererea privind cetăţenia

(1) Demersul privind cetăţenia Republicii Moldova se întocmeşte după o cerere-chestionar de o formă stabilită de Guvern. Cererea privitoare la persoana care nu a împlinit vîrsta de 18 ani se examinează la demersul reprezentantului ei legal, autentificat de notar, iar în străinătate – de reprezentanţa diplomatică sau instituţia consulară a Republicii Moldova.

(2) La depunerea cererilor privind cetăţenia Republicii Moldova scrise în numele copiilor în vîrstă de la 14 pînă la 18 ani, este obligatoriu consimţămîntul lor, exprimat în scris şi autentificat de notar, iar în străinătate – de reprezentanţele diplomatice sau de instituţiile consulare ale Republicii Moldova.

**Articolul 33.** Modalitatea de prezentare a cererii

(1) Cererea privind dobîndirea şi redobîndirea cetăţeniei Republicii Moldova se adresează Preşedintelui Republicii Moldova şi se depune, personal sau prin mandatar, ultimul dispunînd de procură autentificată de notar, la organul teritorial al Ministerului Tehnologiei Informaţiei şi Comunicaţiilor în a cărui rază îşi are domiciliu solicitantul, iar în cazul persoanei cu domiciliu legal şi obişnuit în străinătate, la reprezentanţa diplomatică sau instituţia consulară a Republicii Moldova sau la Ministerul Afacerilor Externe şi Integrării Europene al Republicii Moldova.

(2) Cererea privind renunţarea la cetăţenia Republicii Moldova se adresează Preşedintelui Republicii Moldova şi se depune numai de persoanele care îşi au domiciliu legal şi obişnuit în străinătate, la reprezentanţa diplomatică sau instituţia consulară a Republicii Moldova.

*[Art.33 modificat prin* [*Legea nr.275-XVI din 18.12.2008*](TEXT=LPLP20081218275)*, în vigoare 31.12.2008]*

**Articolul 34.** Propunerile privind retragerea cetăţeniei

Propunerile, avizele şi alte materiale referitoare la retragerea cetăţeniei Republicii Moldova se vor înainta Preşedintelui Republicii Moldova de Ministerul Tehnologiei Informaţiei şi Comunicaţiilor, precum şi de Ministerul Afacerilor Externe şi Integrării Europene direct sau prin intermediul reprezentanţelor diplomatice sau al instituţiilor consulare ale Republicii Moldova.

**Articolul 35.** Taxele

(1) Pentru cererea privind cetăţenia Republicii Moldova depusă de către o persoană care are domiciliu legal şi obişnuit în Republica Moldova se încasează taxa de stat stabilită prin lege.

(2) Pentru cererea privind cetăţenia Republicii Moldova depusă de o persoană care domiciliază legal şi obişnuit în străinătate se încasează taxa consulară stabilită prin lege.

**Articolul 36.** Documentele necesare dobîndirii şi redobîndirii cetăţeniei

(1) Pentru dobîndirea şi redobîndirea cetăţeniei Republicii Moldova solicitantul prezintă următoarele documente:

a) cerere-chestionar;

b) autobiografia;

c) adeverinţă de la domiciliu despre componenţa familiei;

d) bonul de plată a taxei de stat;

e) fotografii de format respectiv;

f) adeverinţă că nu deţine cetăţenia anterioară sau adeverinţă despre aprobarea renunţării la această cetăţenie, cu excepţia cazurilor prevăzute la art.16 alin.(1) şi art.17 alin.(1) lit.g). Adeverinţa despre aprobarea renunţării la cetăţenia unui alt stat poate fi prezentată după emiterea hotărîrii Comisiei pentru problemele cetăţeniei şi acordării de azil politic de pe lîngă Preşedintele Republicii Moldova privind aprobarea acordării cetăţeniei, în temeiul căreia organul abilitat să recepţioneze cererile privind cetăţenia Republicii Moldova eliberează, după caz, garanţia de dobîndire a cetăţeniei Republicii Moldova;

g) alte documente ce rezultă din prezenta lege.

(2) Limba în care se prezintă documentele enumerate la alin.(1) este stabilită în [Legea nr.3465 din 1 septembrie 1989](TEXT=LPLP198909013465) cu privire la funcţionarea limbilor vorbite pe teritoriul Republicii Moldova.

(3) Autorităţile publice care deţin informaţii despre faptul că solicitantul nu întruneşte condiţiile pentru acordarea cetăţeniei Republicii Moldova le vor comunica Comisiei pentru problemele cetăţeniei şi acordării de azil politic de pe lîngă Preşedintele Republicii Moldova.

**Articolul 37.** Documentele necesare aprobării renunţării la cetăţenie

(1) Pentru aprobarea renunţării la cetăţenia Republicii Moldova solicitantul prezintă următoarele documente:

a) cerere-chestionar;

b) autobiografia;

c) adeverinţă de la domiciliu despre componenţa familiei;

*[Lit.d) exclusă prin* [*Legea nr.275-XVI din 18.12.2008*](TEXT=LPLP20081218275)*, în vigoare 31.12.2008]*

e) bonul de plată a taxei de stat;

f) adeverinţa deţinerii sau dobîndirii cetăţeniei unui alt stat, ori garanţia dobîndirii unei alte cetăţenii;

g) alte documente ce rezultă din prezenta lege.

(2) Limba în care se prezintă documentele enumerate la alin.(1) este stabilită în [Legea nr.3465 din 1 septembrie 1989](TEXT=LPLP198909013465) cu privire la funcţionarea limbilor vorbite pe teritoriul Republicii Moldova.

(3) Părinţii care renunţă la cetăţenia Republicii Moldova pot depune cerere de păstrare a cetăţeniei Republicii Moldova pentru copiii lor.

(4) În cazul în care ambii părinţi sînt cetăţeni ai Republicii Moldova şi unul dintre ei renunţă la cetăţenie, depunînd o cerere de renunţare la cetăţenia Republicii Moldova împreună cu copilul, celălalt părinte prezintă o declaraţie, autentificată de notar, în care consimte la renunţarea la cetăţenia Republicii Moldova a copilului.

**Articolul 38.** Termenul de examinare a cererilor şi a propunerilor privind cetăţenia

(1) Termenul de examinare a cererilor şi a propunerilor privind cetăţenia Republicii Moldova nu poate depăşi un an. Termenul va începe să curgă din ziua în care au fost depuse toate documentele necesare acordării, redobîndirii sau renunţării la cetăţenia Republicii Moldova.

(2) Cererea şi propunerile repetate în problema cetăţeniei se examinează numai în cazul constatării unor circumstanţe esenţiale necunoscute pînă atunci.

**Articolul 39.** Jurămîntul de credinţă faţă de Republica Moldova

(1) Persoana căreia i se acordă cetăţenia Republicii Moldova prin naturalizare sau redobîndire va depune, în termen de 6 luni de la data intrării în vigoare a decretului Preşedintelui Republicii Moldova, în faţa preşedintelui raionului sau primarului municipiului ori, după caz, în faţa şefului misiunii diplomatice sau al oficiului consular al Republicii Moldova, următorul jurămînt de credinţă faţă de Republica Moldova:

"Eu (numele, prenumele), născut la (data şi locul naşterii), jur să fiu cetăţean devotat Republicii Moldova, să respect cu sfinţenie Constituţia şi celelalte legi ale ei, să nu întreprind nici o acţiune care i-ar prejudicia interesele şi integritatea teritorială".

(2) Cetăţenia Republicii Moldova se dobîndeşte la data depunerii jurămîntului.

**Articolul 40.** Documentele aferente schimbării cetăţeniei

(1) Persoana care a dobîndit cetăţenia Republicii Moldova în modul stabilit de prezenta lege primeşte la Ministerul Tehnologiei Informaţiei şi Comunicaţiilor ori la reprezentanţa diplomatică sau la oficiul consular un document care dovedeşte cetăţenia Republicii Moldova.

(2) Persoana domiciliată legal şi obişnuit pe teritoriul Republicii Moldova care a pierdut cetăţenia Republicii Moldova primeşte de la Ministerul Tehnologiei Informaţiei şi Comunicaţiilor buletinul de identitate al sistemului naţional de paşapoarte conform statutului persoanei, după caz.

**Capitolul VII**

**ATACAREA HOTĂRÎRILOR ÎN PROBLEMA CETĂŢENIEI**

**Articolul 41.** Atacarea decretului Preşedintelui Republicii Moldova

Decretul Preşedintelui Republicii Moldova în problema cetăţeniei poate fi atacat în Curtea Supremă de Justiţie în termen de 6 luni de la data intrării în vigoare.

**Articolul 42.** Atacarea acţiunilor persoanelor oficiale

Refuzul de a primi cerere în problemele cetăţeniei Republicii Moldova, încălcarea termenelor, a modului de examinare a cererii şi de executare a hotărîrilor în problemele cetăţeniei, precum şi refuzul acordării cetăţeniei şi alte acţiuni ale persoanelor oficiale pot fi atacate, în modul stabilit de lege, în instanţă judecătorească.

**Capitolul VIII**

**DISPOZIŢII FINALE ŞI TRANZITORII**

**Articolul 43.**

(1) Cererile aflate în curs de soluţionare la data intrării în vigoare a prezentei legi se vor examina în conformitate cu prevederile ei.

(2) Pînă la stabilirea de către Guvern a modului de verificare a gradului de cunoaştere a prevederilor [Constituţiei Republicii Moldova](TEXT=LPLP19940729CONST) şi a limbii de stat de către persoanele care solicită cetăţenia Republicii Moldova, Ministerul Muncii, Protecţiei Sociale şi Familiei va efectua această verificare în modul stabilit.

**Articolul 44.**

În termen de 5 luni, Guvernul:

va aduce actele sale normative în concordanţă cu prezenta lege;

va elabora proiectele de acte normative necesare executării prezentei legi;

va prezenta Parlamentului propuneri privind aducerea legislaţiei în vigoare în concordanţă cu prezenta lege.

**Articolul 45.**

La intrarea în vigoare a prezentei legi, se abrogă:

[Legea nr.596-XII din 5 iunie 1991](TEXT=LPLP19910605596) cu privire la cetăţenia Republicii Moldova;

[Legea nr.1462-XII din 26 mai 1993](TEXT=LPLP199305261462) pentru modificarea articolului 2 din Legea cu privire la cetăţenia Republicii Moldova;

[Legea nr.1474-XII din 8 iunie 1993](TEXT=LPLP199306081474) pentru completarea şi modificarea articolului 2 din Legea cu privire la cetăţenia Republicii Moldova;

Articolul II din [Legea nr.278-XIII din 10 noiembrie 1994](TEXT=LPLP19941110278) privind modificarea şi completarea unor acte legislative;

[Legea nr.961-XIII din 24 iulie 1996](TEXT=LPLP19960724961) pentru modificarea şi completarea Legii cu privire la cetăţenia Republicii Moldova;

[Legea nr.1259-XIII din 16 iulie 1997](TEXT=LPLP199707161259) pentru modificarea şi completarea Legii cu privire la cetăţenia Republicii Moldova;

[Hotărîrea Parlamentului nr.597-XII din 5 iunie 1991](TEXT=HPHP19910605597) despre intrarea în vigoare şi modul de punere în aplicare a Legii Republicii Moldova cu privire la cetăţenia Republicii Moldova;

[Hotărîrea Parlamentului nr.1138-XII din 4 august 1992](TEXT=HPHP199208041138) pentru aprobarea Regulamentului cu privire la modul de soluţionare a problemelor cetăţeniei Republicii Moldova.

|  |
| --- |
|  |
| **PREŞEDINTELE PARLAMENTULUI** | **Dumitru DIACOV** |
| **Chişinău, 2 iunie 2000.** |  |
| **Nr.1024-XIV.** |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Republicată în temeiul [Hotărîrii Parlamentului nr.1546-XIII din 25.02.1998](TEXT=HPHP199802251546) – Monitorul Oficial al Republicii Moldova, 1998, nr.26-27, art.176.

Modificată şi completată prin Legile Republicii Moldova:

1) [Legea nr.262-XV din 15.06.2001](TEXT=LPLP20010615262) – Monitorul Oficial al Republicii Moldova, 2001, nr.97-99, art.769;

2) [Legea nr.417-XV din 26.07.2001](TEXT=LPLP20010726417) – Monitorul Oficial al Republicii Moldova, 2001, nr.108-109, art.824;

3) [Legea nr.551-XV din 18.10.2001](TEXT=LPLP20011018551) – Monitorul Oficial al Republicii Moldova, 2001, nr.126-128, art.902;

4) [Legea nr.191-XV din 08.05.2003](TEXT=LPLP20030508191) – Monitorul Oficial al Republicii Moldova, 2003, nr.97-98, art.432;

5) [Legea nr.232-XV din 05.06.2003](TEXT=LPLP20030605232) – Monitorul Oficial al Republicii Moldova, 2003, nr.149-152, art.600;

6) [Legea nr.328-XV din 24.07.2003](TEXT=LPLP20030724328) – Monitorul Oficial al Republicii Moldova, 2003, nr.163-166, art.666;

7) [Legea nr.222-XV din 01.07.2004](TEXT=LPLP20040701222) – Monitorul Oficial al Republicii Moldova, 2004, nr.108-111, art.586;

8) [Legea nr.14-XV din 17.02.2005](TEXT=LPLP2005021714) – Monitorul Oficial al Republicii Moldova, 2005, nr.42-45, art.142.